和謝安國求硯
作者：王炎
朝代：宋

paragraphs: 靈均葬魚腹，賈傅問服臆。
挽我來訪古，窮鬼信有力。
敢恨客氈寒，私喜無吏責。
稍稍集韋布，時時論文墨。
濯纓湘水清，拄笏湘山碧。
陶泓耐久朋，笑我玄尚白。
今代謝叔源，人物居第一。
詩來招石友，願費黄金鎰。
冰絲固希有，霧縠亦罕得。
何以報明珠，更覺意羞澀。
回首歙溪上，寂寞子雲宅。
當求玉堂樣，特來獻詞伯。
胸中五色絲，一用可華國。
視草須若人，携之上文石。